Dubrovačke zidine u protekloj je godine posjetilo 865 tisuća ljudi, što je 12 posto više nego 2012., što je i dosadašnji apsolutni rekord…

Tajnik Društva prijatelja dubrovačke starine, koje skrbi o zidinama, Niko Kapetanić naveo je kako su zidine uprihodile više od 64 milijuna kuna, što će biti podijeljeno sa gradom Dubrovnikom. Dobit koja je ostala Društvu nakon obračunavanja PDV-a, koji je iznosio oko 18 miljuna kuna, bit će utrošena u obnovu spomeničke baštine.

Kapetanić kaže kako su s ovakvim rezultatima vrlo zadovoljni, tim više što je lani na snazi bila dvojna cijena, 70 kuna za grupe i 90 za pojedinačne posjete. Od 1. siječnja ove godine naplaćuje se jedinstvena cijena od 100 kuna za sve, kako je dogovoreno s gradonačelnikom Dubrovnika Androm Vlahušićem, rekao je Kapetanić.

Dobre rezultate bilježe i stonske zidine te Soko grad u Konavlima, dvije fortifikacijske utvrde o kojima skrbi Društvo prijatelja. Stonske zidine je u 2013. posjetilo oko 41.500 turista, dok je prethodne godine bilo prodano 35 tisuća karata, što je značajno povećanje.

Soko grad u Konavlima, koji je otvoren prošle godine, obišlo je 7.100 posjetitelja, a u ovoj godini očekuje ih se znatno veći broj.